**eTwining projekt Mala hrvatska kuharica**

****



U prosincu 2019. godine odgojna skupina Pandice uključila se u eTwinning projekt **Mala hrvatska kuharica** s još 5 vrtića iz različitih krajeva Hrvatske.

**O eTwinning platformi**

eTwiningje online platforma za odgojno – obrazovne djelatnike (učitelje,odgojitelje, ravnatelje, knjižničare, itd), koji rade u školama i dječjim vrtićima europskih država sudionica eTwinninga. Putem ove platforme članovi mogu komunicirati, surađivati, razvijati projekte, razmjenjivati znanja i iskustva te postati dijelom najzanimljivije obrazovne zajednice u Europi. eTwinning platforma promiče suradnju među školama u Europi putem upotrebe informacijskih i komunikacijskihtehnologija(IKT-a) i pružanjem pomoći, alata i usluga školama. eTwinnining također omogućuje besplatno i kontinuirano mrežno stručno usavršavanje za nastavnike.

**Projektni partneri ovog projekta su:**

Dječji vrtić Vladimir Nazor, Kastav

Dječji vrtić Žuto pače, Zadar

Dječji vrtić Cvit Mediterana, Split

Dječji vrtić Varaždin, Varaždin

Dječji vrtić Vrbovec, Vrbovec

Dječji vrtić Potjeh, Slavonski Brod

**Cilj projekta jest:**  
-suradnja između djeteta i treće generacije u obitelji kao i suradnja vrtića s obiteljima djece polaznika  
-djeca će učiti kroz praksu sa svojim bakama  
-razvoj samopouzdanja kod djece  
-demokratski odgoj (biranjem najboljih recepata)  
-povezivanje vrtića iz različitih regija Hrvatske  
-korištenje jednostavnih web alata primjerenih djeci najmlađe dobi

Projekt je primjer među generacijske suradnje, suradnje vrtića s obiteljima i lokalnom zajednicom i njegovanja tradicijske kulture.

**O samom projektu**

U prosincu se uključujemo u projekt te s odgojiteljima iz partnerskih vrtića dogovaramo vremenske okvire za izvršavanje pojedinih aktivnosti i zadataka.

U kutiću za roditelje i na e mail adresi skupine obavještavamo roditelje o započetom projektu, sudjelovanje u projektu je dobrovoljno i sudjeluju oni koji žele. Projekt je zamišljen na način da djeca sa svojim bakama ili djedovima odaberu neko jelo karakteristično za naš kraj te ga zajednički i pripreme. Uloga roditelja je da fotografiraju sam proces izrade jela te da odgojiteljici proslijede fotografije i pisane recepte jela. Odgojitelji i roditelji sudjeluju u dogovoru oko recepata kako se jela ne bi ponavljala i kako bi imali različite recepte. Prvotno trajanje projekta bilo je predviđeno na tri mjeseca no zbog epidemije uzrokovane korona virusom Covid 19 planirano trajanje i aktivnosti su se prolongirale.

Uloga odgojitelja u projektu je bila suradnja s roditeljima i odgojiteljima iz ostalih vrtića partnera projekta, kako i provođenje aktivnosti s djecom u skupini. Komunikacija s roditeljima odvijala se usmenim putem, putem Viber grupe i e mail adrese skupine. Odgojitelji-partneri uključeni u projekt surađivali su kroz praćenje napretka projekta, dogovaranje daljnjih koraka, realizacije planova i razmjene informacije putem eTwinning platforme, sastanaka na Zoom platformi i Facebook grupe. Uz pomoć web alata Storyjumper kreirana je digitalna kuharica s receptima jela koje su pripremali bake i djedovi zajedno s djecom iz svih 6 regija Hrvatske iz kojih dolaze partneri projekta, a također je u planu i tisakno izdanje kuharice.

**Aktivnosti**

Naši kuhari i njihove bake:

**  **

** **

****

Usporedno s prikupljanjem recepata i fotografija roditelje smo zamolili da nam pomognu oko obogaćivanja centra kuhinje na način da nam donesu različito suđe koje oni više ne koriste u svojoj kuhinji. Proširili smo centar kuhinje te je dječja simbolička igra bila uvelike obogaćena stvarnim posuđem i priborom za jelo.



Zajedno smo proučavali razne tiskane kuharice što je djecu navelo na razgovor o tome gdje njihove bake čuvaju recepte.



D. P. : „ Baka ima recept kad ja radim kolače, a ona ima svoj recept kad radi mlince.“

N. K. : „Baka nekad ne čita već samo radi kolače.“

D. P. : „Neke recepte baka napiše, a neke kupi.“

K. P. : „Moja baka neke recepte drži u glavi.“


D. D. : „Moja baka recepte drži u ormaru.“

T. S. : „Moja ih drži u frižideru.“

Iskustvo kuhanja s bakama u obiteljskom okruženju djeca su prerađivala i iskazivala verbalnim putem, ali i putem crteža.








Razvijanje digitalnih kompetencija

Uz igre u postojećim centrima aktivnosti, pomoću web alata kreirali smo igre koje doprinose razvoju i usavršavanju digitalnih kompetencija djece. Uz pomoć alata Jigsaw planet dječje crteže pretvorili smo u slagarice (puzzle), igre pamćenja (memory) smo kreirali u Wordwall alatu, a igre za poticanje predčitalačkih vještina napravili smo u Wordu, programu Microsoft office – a.

Dobrobiti projekta za djecu:

\*Shvaćanje svog položaja u zajednici kao člana koji aktivno doprinosi i sudjeluje u svim aspektima življenja zajednice. (Dijete sudjeluje u obiteljskim aktivnostima i navikama kao punopravan član obitelji)  
\* Usavršavanje digitalnih kompetencija (Korištenje elektroničke opreme i učenje putem web alata)  
\* Svijest o vlastitom identitetu unutar lokalnog ali i nacionalnog konteksta/okruženja (Suradnjom s ostalim vrtićima iz Hrvatske doprinijeli smo svijesti o pripadanju kako lokalnoj zajednici/okruženju ali i širem okruženju od lokalnog)  
\* razvoj osjetljivosti, brige te uvažavanja potreba drugih članova zajednice ( Briga o potrebama ostalih članova obitelji 3. generacije)  
\* jačanje samopouzdanja kroz vlastita postignuća u zajedničkim aktivnostima i dnevnim rutinama unutar obiteljskog i vrtićkog konteksta (Samostalno obavljanje i dovršavanje aktivnosti potiče dijete da se osjeća dobro i bude motivirano za druge aktivnosti)  
\* jačanje osjećaja pripadnosti i povezanosti s članovima obitelji (Zajedničke aktivnosti doprinose povezanosti članova obitelji)

Povezivanjem obiteljskog i vrtićkog okruženja kroz partnerski odnos i suradnju s roditeljima pozitivno smo utjecali na cjelokupni dječji razvoj te njihov osjećaj sigurnosti, povezanosti i povjerenja u oba okruženja koja se preklapaju i u kojem djeca svakodnevno odrastaju.

Pripremila odgojiteljica Dominika Beljo, mag.praesc.educ.